სილიგური

სილიგური ( — ქალაქი ინდოეთის შტატ დასავლეთ ბენგალში. მეზობელ ჯალპაიგურთან ერთად კონურბაციას წარმოქმნის. ქალაქის ვრცელდება დარჯილინგისა და ჯალპაიგურის რაიონის ტერიტორიაზე. ცნობილია, როგორც „ჩრდილო-აღმოსავლეთ ინდოეთის კარიბჭეს“. სილიგური ცნობილია ჩაით, ხე-ტყითა და ტურიზმით (ინგლისურად, „სამი : , , “). მდებარეობს მდინარე მაჰანანდისა და ტეესტის ნაპირებზე, ჰიმალაების მთისწინეთებზე. სილიგური სიდიდით მესამე ურბანული აგლომერაციაა დასავლეთ ბენგალში, კოლკატისა და ასანსოლის შემდეგ.

სილიგურს დასავლეთ ბენგალისთვის სტრატეგიული მნიშვნელობა აქვს და ოთხ სახელმწიფოსთან საერთაშორისო საზღვარი აქვს: ჩინეთთან, ნეპალთან, ბანგლადეშთან და ბჰუტანთან. სილიგური ჩრდილო-აღმოსავლეთ ინდოეთს სამხრეთ ნაწილთან აკავშირებს. ქალაქი აღმოსავლეთ ჰიმალაების მთისწინეთებზე მდებარეობს და მნიშვნელოვანი სავაჭრო და სატრანსპორტო კერაა.

გეოგრაფია
მდებარეობა
სილიგური აღმოსავლეთ ჰიმალაების მთისწინეთებზე მდებარეობს. ქალაქის გეოგრაფიული კოორდინატებია: ჩრდ. 26.71° განედი და აღმ. 88.43° გრძედი. ქალაქის ფართობი 260 კმ²-ია. მდებარეობს სილიგურის დერეფანში. ქალაქი ჩრდილოეთიდან ტყეებითაა შემოსაზღვრული. ქალაქს ორ ნაწილად ჰყოფს მდინარე მაჰანანდა. ქალაქის მახლობლად მიედინება მაჰანანდის შენაკადი ტისტა. სილიგურის ზღვის დონიდან 122 მეტრის სიმაღლეზე მდებარეობს. სილიგური ტერაის რეგიონში მდებარეობს. ნიადაგი ქვიშნარია. მახლობლად რამდენიმე ნასხლეტი მდებარეობს და რეგიონი მიწისძვრების აქტიური ზემოქმედების ზონაშია მოქცეული. სილიგურის ქვედანაყოფი ჩრდილოეთიდან ჰიმალაებითაა გარშემორტყმული, ხოლო სამხრეთით ბანგლადეშით, უტარ-დინაჯპურითა და ბიჰარის შტატით.. აღმოსავლეთით ჯალპაიგურის რაიონი და კალიმპონგის რაიონი მდებარეობს, ხოლო დასავლეთით ნეპალი.

კლიმატი
კიოპენის კლიმატის კლასიფიკაციით, სილიგური ტენიან სუბტროპიკულ კლიმატურ სარტყელშია მოქცეული. სილიგურის კლიმატში თბილი ზაფხული, ცივი ზამთარი და მუსონების სეზონი გამოიყოფა.

ტემპერატურა
სილიგურში საშუალო წლიური ტემპერატურა 23.2 °-ია. ზაფხულში ტემპერატურა 18-22 °-დან 28-32 °-მდე იცვლება. ყველაზე ცხელი თვე აგვისტოა. საშუალო ტემპერატურა 27.1 °-ს უდრის. ზაფხულის ტემპერატურა ზოგჯერ 35 °-ს აჭარბებს. ზამთრის მაქსიმალური ტემპერატურა 20-25 °-ია, ხოლო მინიმალური 6-9 °-მდე ეცემა. სილიგურში ტემპერატურის მაქსიმუმი (41.9 °) 2023 წლის 7 ივნისს დაფიქსირდა, ხოლო ყველაზე დაბალი ტემპერატურა 2018 წლის 8 იანვარს დაფიქსირდა და 1.9 ° შეადგინა.

დემოგრაფია
2011 წლის აღწერის მიხედვით, სილიგურის ურბანული აგლომერაციის (მოიცავს სილიგურის მუნიციპალურ კორპორაციასა და დაბაგრამის მუნიციპალიტეტს) მოსახლეობა 701 489 ადამიანს შეადგენს, ხოლო მუნიციპალური კორპორაციის მოსახლეობა — 513 264 ადამიანს. მამაკაცები მოსახლეობის 51.44%-ს, ხოლო ქალები 48.55%-ს შეადგენენ. სილიგურში წერა-კითხვის ცოდნის დონე 77.64%-ია. სილიგურში 154 დამტკიცებული ბიდონვილი და 31 არაიდენტიფიცირებული ბიდონვილია, სადაც მოსახლეობის 32% ცხოვრობს.

ენები
სილიგურის ქვედანაყოფის, მათ შორის, ქალაქ სილიგურის, ოფიციალური ენა ბენგალურია. 2011 წლის მონაცემებით, მუნიციპალური კორპორაციის მოსახლეობის 60.88% ბენგალურ ენაზე საუბრობს, 25.24% — ჰინდიზე, 4.66% — ნეპალურ ენაზე, 2.39% — ბჰოჯპურზე, 1.58% — მარავიზე, ხოლო 1.24% — ურდუზე.

ქალაქის მთავარ ლინგვისტურ ჯგუფს ბენგალელები შეადგენენ. სხვა ჯგუფებს მიეკუთვნებიან: ბიჰარელები, მარვარიები, პენჯაბელები, ნეპალელები, ოდიები და ტრიბალები. 2011 წლის მონაცემებით, ბენგალურ ენაზე მოსახლეობის 64.25% საუბრობს.

რელიგია
სილიგურის მოსახლეობის უმრავლესობა ინდუიზმის მიმდევარია. მთავარ რელიგიური უმცირესობას მუსლიმანები შეადგენენ. მოსახლეობის მცირე ნაწილს ქრისტიანები და ბუდისტები შეადგენენ.

ადმინისტრირება
ბრიტანელთა მმართველობის პერიოდში სილიგურის ურბანიზაციის მაჩვენებელი სწრაფად გაიზარდა, რაც ადგილობრივ მმართველობაშიც აისახა. ადგილობრივი ურბანული მმართველობის უძველესი ფორმა სანიტარიის კომიტეტი იყო, რომელიც 1915 წელს შეიქმნა. 1921 წლამდე დარჯილინგის რაიონის, მათ შორის სილიგურის, ადგილობრივი მმართველობის ბევრი საკითხი დარჯილინგის განვითარების ფონდის კომპეტენცია იყო. 1932 წელს მიღებული ბენგალის მუნიციპალური აქტის საფუძველზე, 1949 წელს 8 ვარდის მუნიციპალური საბჭო შეიქმნა. 1994 წელს მუნიციპალური საბჭო სილიგურის მუნიციპალურ კორპორაციას გარდაიქმნა, რომელშიც 47 ვარდი შედის.